Publication: Magyar Közlöny
Issue: MK-2001-110 (Year: 2001, Number: 110)
Era: 1990-2004
Section: a 22/2001. (X. 10.) KöM rendelethez
Paragraph Index: 271

1. A hulladéklerakó elhelyezése 1.1. Hulladéklerakó helyének megválasztásánál az alábbi követelményeket kell figyelembe venni: Hulladéklerakót az országos és a területi hulladékgazdálkodási tervben foglalt célokkal, feladatokkal és a település rendezési tervével, valamint helyi építési szabályzatával összhangban, az országos településrendezési és építési követelmények betartása mellett lehet telepíteni. A hulladéklerakó csak ipari övezetben, illetve — a rendezési terv alapján — külterületen létesíthető. A hulladéklerakó telekhatára és a meglévő vagy a település(ek) általános rendezési tervében kijelölt összefüggő lakóterület, illetve lakott épület(ek), védett természeti területek, mezőgazdasági területek között a védőtávolságot a környezetvédelmi felügyelőség állapítja meg, amely nem lehet kevesebb, mint — veszélyeshulladék-lerakó esetén: 1000 m, — nem veszélyeshulladék-lerakó esetén: 500 m, — inerthulladék-lerakó esetén: 300 m. A hulladéklerakó helyének kiválasztásánál — a területfejlesztési, — a terület- és településrendezési, — a tájvédelmi, — a föld mint környezeti elem, különösen a termőföld védelmével kapcsolatos, — a geotechnikai, környezet- és vízföldtani, — a felszíni és felszín alatti vízvédelmi, — a levegőtisztaság-védelmi, — a közegészségügyi, — a természetvédelmi, — a hulladékgazdálkodási, — a tűzvédelmi szempontokat figyelembe kell venni, különös tekintettel a következő követelményekre: = a hulladéklerakó határának lakó- és üdülőövezetektől, vízi utaktól, csatornáktól, felszíni vizektől, mezőgazdasági és lakott területektől való távolsága, = ivóvízbázisok védőidomainak, védőterületeinek helyzete, előfordulása, = a terület külön jogszabályok szerinti szennyeződés érzékenysége, = a terület földtani és hidrogeológiai adottságai, = árvíz, felszínsüllyedés, felszínmozgás (csúszás) veszély a területen, = természeti vagy kulturális örökség védelme. Hulladéklerakó nem telepíthető: — a területfejlesztési és területrendezési, valamint településrendezési tervek alapján alkalmatlannak ítélt területeken, — erősen erózióveszélyes területeken, — felszíni mozgásveszélyes területeken, — minden olyan karsztos, erősen tört szerkezetű, tagolt kőzetösszletű területen, ahol a felszínen vagy a felszín alatt 10 méteren belül mészkő, dolomit, mész- és dolomitmárga képződmények, illetve tektonikailag erősen tagolt kőzetösszletek találhatók, — külön jogszabály szerint az üzemelő és távlati ivóvízbázisok, ásvány- és gyógyvízhasznosítást szolgáló vízkivételek kijelölt vagy kijelölés alatt álló belső, külső védőövezetein, illetve hidrogeológiai „A” védőterületein, — természeti oltalom alatt álló területen, — energiaszállító vezeték védősávjában, — működő vagy felhagyott mélyművelésű bánya felszakadási területén belül, ha a mozgások még nem konszolidálódtak, illetve bányaművelésre előzetesen kijelölt terület fölött, — olyan földrengésveszélyes területen, ahol a várható földrengés maximális erőssége VI. fokozatú a Medvegyev—Sponhauer—Karnik skálán, — árvíz-, belvízveszélyes, illetve ármentesítéssel nem rendelkező területen, — magas talajvízállású területen (a hulladéklerakó szigetelőrendszerének fenékszintje alatt a mindenkori maximális talajvízszint, illetve a felszín alatti víz nyomásszintje legalább 1,0 méterre legyen). Veszélyeshulladék-lerakó a külön jogszabály szerint a kiemelten érzékeny felszín alatti vízminőség-védelmi területen nem létesíthető. 1.2. A hulladéklerakót csak akkor lehet engedélyezni, ha a hulladéklerakó telepítési jellemzői (tekintettel a fenti követelményekre, és a szükséges védelmi intézkedésekre) arra engednek következtetni, hogy a hulladéklerakó nem okoz jelentős környezeti veszélyt.

Source: https://magyarkozlony.hu/hivatalos-lapok/a10524c3795aad5ff94a7c153b24ce658eda5f57/dokumentumok/463c80c96c696a7408518b237e742652cacc4b56/letoltes